# Rettferdighet i den bærekraftige byen

Organisator: Thorsten Throndsen (t.s.throndsen@sosgeo.uio.no)

Kompakt byutvikling har i lang tid stått som det dominerende svaret på hvordan byer og aktører knyttet til byer kan bidra til en bærekraftig utvikling i samfunnet. Hvordan står det imidlertid til med den *sosiale* bærekraften i den kompakte byen? Det sosiale aspektet av bærekraftbegrepet har vært vagt og utydelig helt siden den opprinnelige Brundtland-rapporten.

I denne sesjonen inviterer vi presentasjoner som teoretiserer kritisk om hva som ligger i disse begrepene når de knyttes – eller dras – fra det globale til det lokale, og ikke minst – er den kompakte byen som konsept i stand til å bidra til sosial bærekraft og rettferdighet?

Vi inviterer også presentasjoner som empirisk undersøker sosial fordeling i den kompakte byen, enten det handler om tilgang til goder og ressurser, medvirkning, eller representasjon.